Pasop vir tuisaflewerings(Foto: Jon Tyson / Unsplash) Niemand kan stry dat dit uiters gerieflik is om wegneemetes reg voor jou hek te laat aflewer nie. Dié luuksheid kan egter ook ŉ gulde geleentheid vir misdadigers bied om op inwoners en afleweringsdienste toe te slaan. Fidelity ADT het Dinsdag in ŉ verklaring gewaarsku dat klagtes van rooftogte wat gedurende aflewerings plaasvind, nou weer kop uitsteek. Dit sluit voorvalle in waar inwoners glo by hul hekke aangehou word. Die veiligheidsgroep doen ŉ beroep op inwoners om paraat en uiters versigtig te wees wanneer hulle aflewerings buite hul huise ontvang. “Luidens klagtes sal misdadigers die afleweringsvoertuig agtervolg en toeslaan wanneer inwoners na buite stap om hul aflewering te ontvang. Dié misdadigers sal dan die bestuurder van die afleweringsvoertuig se sleutels afneem en sy of haar selfoon steel. “Dit kan inwoners moontlik in gevaar stel,” het Charnel Hattingh, hoof van bemarking en kommunikasie by Fidelity ADT, gesê. Hattingh stel voor dat inwoners ŉ draagbare paniekknoppie saam met hulle dra sodat hulle dadelik hulp kan ontbied indien hulle onraad vermoed. “Paniekknoppies het geen nut as dit iewers in ’n kas gebêre word nie. Paniekknoppies moet maklik toeganklik wees en ons beveel aan dat jy dit in jou sak dra of om jou nek hang. “Paniekknoppies moet ook gereeld getoets word om te verseker dat dit in ’n goeie werkende toestand is.” Hattingh sê dis belangrik om te alle tye waaksaam en bewus van jou omgewing te wees. Sy beveel aan dat inwoners ook die hoeveelheid kontant wat hulle saamdra, beperk, en net die regte hoeveelheid byderhand hou om vir die aflewering te betaal. “Moenie duursame juwele dra nie en hou jou selfoon by jou.” Nog veiligheidswenke